### NN 157/2023 (28.12.2023.), Odluka o općinskim porezima Općine Gradina

Općina Gradina

2447

Na temelju članka 20. i 42. Zakona o lokalnim porezima (»Narodne novine« broj 115/16, 101/17, 114/22. i 114/23) i članka 31. Statuta Općine Gradina (»Službeni vjesnik Općine Gradina« br. 3/21) Općinsko vijeće Općine Gradina na 7. sjednici održanoj dana 18. prosinca 2023. godine, donosi

ODLUKU

O OPĆINSKIM POREZIMA OPĆINE GRADINA

I. OPĆE ODREDBE

Članak 1.

Ovom Odlukom utvrđuju se vrste lokalnih poreza, stopa i visina poreza, koji su prihod proračuna općine Gradina (u daljnjem tekstu: općina).

II. VRSTE POREZA

Članak 2.

Općini Gradina pripadaju sljedeći porezi:

1. porez na potrošnju

2. porez na korištenje javnih površina.

III. POREZ NA POTROŠNJU

Članak 3.

Porez na potrošnju plaća se na potrošnju alkoholnih pića (rakiju, vinjak i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području općine Gradina.

Članak 4.

Stopa poreza na potrošnju iznosi 3 %.

Članak 5.

Općina poslove utvrđivanja, evidentiranja, nadzora, naplate i ovrhe radi naplate poreza na potrošnju u cijelosti prenosi na Poreznu upravu Virovitica.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 1. ovog članka porezni obveznik iskazuje na Obrascu PP-MI-PO i predaje do 20. dana u mjesecu za prethodni mjesec.

Utvrđenu obvezu porezni obveznik dužan je platiti do posljednjeg dana u mjesecu, za prethodni mjesec.

Porezna uprava, dužna je do 15. u mjesecu, za prethodni mjesec, Općini Gradina dostavljati zbirna izvješća o utvrđenim i naplaćenim porezima, navedenim u stavku 1. ovog članka.

IV. POREZ NA KORIŠTENJE JAVNIH POVRŠINA

Članak 6.

Javnim površinama u smislu ove Odluke, smatraju se:

a) javne prometne površine: ulice, ceste, putevi, trgovi, nogostupi, pješačke staze, prilazi, okretišta, stajališta javnog prometa i slično;

b) javne zelene površine: parkovi, skupine ili pojedinačna samonikla stabla, travnjaci, zelene površine uz cestu, javni objekti i slične površine koje su uređene i koriste se kao javne zelene površine

c) ostale javne površine: dječja i sportska igrališta, rekreacijske površine, otvoreni prostori oko zgrada te njima slični prostori.

Članak 7.

Područje Općine Gradina dijeli se na dvije zone:

I. zona: Gradina, Rušani, Bačevac i Brezovica

II. zona: Detkovac, Lug Gradinski, Novi Gradac, Lipovac, Vladimirovac, Žlebina i Budakovac.

Članak 8.

Porez na korištenje javnih površina ovisno o namjeni određuje se u eurima po m²/kom dnevno odnosno mjesečno ovisno o zoni (I. ili II.) kako slijedi:

|  |  |  |
| --- | --- | --- |
| Red.  Br. | Namjena | Način plaćanja |
| 1. | Kiosci, montažni objekti, štandovi s voćem, pokretne radnje na javnim površinama | 2 eura/m2 I. zona (mjesečno)  1,50 eura/m2 II. zona (mjesečno) |
| 2. | Zamrzivači, uslužne naprave na javnim površinama (prodaja kokica, kestenja, šećerne vune i ostalo) | 1 euro/m2 dnevno  (I. i II. zona) |
| 3. | Površine ispred trgovine, izlaganje i prodaja robe | 0,50 eura/m2 dnevno  (I. i II. zona) |
| 4. | Zabavne radnje i zabavni parkovi | 26,54 eura/kom dnevno (I. I. II. Zona) |
| 5. | Izvođenje građevinskih radova (skela) | 0,15 eura /m2 dnevno (I. i II. zona |
| 6. | Postavljanje stolova, ugostiteljski sadržaj, izlaganje robe (razne manifestacije, blagdani) | 2,00 eura/ m2 dnevno (I. I. II. zona) |
| 7. | Samostojeći reklamni pano | 10,00 eura/kom,  mjesečno (I. i II. zona) |
| 8. | Reklamni pano na stupu javne rasvjete | 5,00 eura/ kom  mjesečno (I. i II. zona) |
| 9. | Reklamna zastava | 10 eura/kom mjesečno (I i II zona) |

Članak 9.

Jedinstveni upravni odjel Općine Gradina će na zahtjev zainteresirane osobe ili po službenoj dužnosti izdati rješenje o porezu na korištenje javnih površina za postavljanje privremenog objekta ili reklamnog predmeta.

Članak 10.

Postavljanje privremenih objekata i reklamnih predmeta za humanitarne i dobrovoljne aktivnosti ili za manifestacije od značenja za Općinu odobrava se bez plaćanja poreza na korištenje javnih površina.

Rješenje iz stavka 1. ovog članka donosi Jedinstveni upravni odjel općine Gradina.

Članak 11.

Za postavljanje privremenih objekata i reklamnih predmeta na rok kraći od mjesec dana, porez na korištenje javnih površina plaća se po ispostavljenom računu.

Za postavljanje privremenog objekta i reklamnog predmeta na rok duži od mjesec dana, porez na korištenje javnih površina plaća se mjesečno, po ispostavljenom računu.

Članak 12.

Poslove utvrđivanja, evidentiranja, nadzora, naplate i ovrhe radi naplate poreza na korištenje javnih površina obavlja Jedinstveni upravni odjela Općine Gradina

VI. PRIJELAZNE I ZAVRŠNE ODREDBE

Članak 13.

Postupci utvrđivanja poreza započeti po odredbama Odluke o općinskim porezima Općine Gradina (»Službeni vjesnik« Općine Gradina br. 8/17) koji nisu dovršeni do stupanja na snagu ove Odluke, dovršit će se prema odredbama Odluke o općinskim porezima Općine Gradina (»Službeni vjesnik« općine Gradina br. 8/17)

Članak 14.

Stupanjem na snagu ove Odluke, prestaje važiti Odluka o općinskim porezima Općine Gradina (»Službeni vjesnik Općine Gradina« br. 8/17)

Članak 15.

Ova Odluka objavit će se u »Narodnim novinama« i »Službenom vjesniku Općine Gradina«, a stupa na snagu 1. siječnja 2024. godine.

Klasa:410-01/23-01/07

Urbroj: 2189-3-01-23-01

Gradina, 18. prosinca 2023.

OPĆINSKO VIJEĆE OPĆINE GRADINA

Predsjednik
 Mario Zagorac, v. r.